## Pravilnik o lovočuvarskoj službi

### NN 48/1996 (18.6.1996.), Pravilnik o lovočuvarskoj službi

# MINISTARSTVO POLJOPRIVREDE I ŠUMARSTVA

Na temelju članka 57. stavka 2. Zakona o lovu ("Narodne novine", broj
10/94 i 25/96), ministar poljoprivrede i šumarstva donosi

## **PRAVILNIK**

### **O LOVOČUVARSKOJ SLUŽBI**

I. OPĆE ODREDBE

Članak 1.

Ovim pravilnikom propisuje se organiziranje lovočuvarske službe, obrazac
iskaznice i oblik značke čuvara lovišta, način njihovog izdavanja, te način
upotrebe vatrenog oružja pri obavljanju lovočuvarske dužnosti.

Članak 2.

Ovlaštenik prava lova dužan je organizirati lovočuvarsku službu putem
zaposlenog lovočuvara, ako sam nije stručno osposobljen.

Lovočuvar može biti osoba:

1. koja ispunjava propisane uvjete za držanje i nošenje lovačkog oružja,

2. koja je stručno osposobljena najmanje za lovočuvara prema propisima
prosvjete.

Članak 3.

Lovočuvarska služba mora se organizirati ovisno o konfiguraciji i otvorenosti
lovišta, te u skladu s lovnogospodarskom osnovom.

Članak 4.

Ovlasti i dužnosti lovočuvara utvrđene su člankom 57. stavkom 1. Zakona
o lovu, ugovorom s ovlaštenikom prava lova i lovnogospodarskom osnovom.

Lovočuvar se u obavljanju svoje dužnosti može koristiti lovačkim oružjem
za provedbu smjernica lovnogospodarske osnove, a u skladu s odredbama Zakona
o lovu, Zakona o oružju i propisa donesenih na temelju tih zakona.

II. OBRAZAC ISKAZNICE I ZNAČKA LOVOČUVARA

Članak 5.

Lovočuvar mora imati iskaznicu i značku kojima dokazuje svoje ovlasti
za čuvanje lovišta.

Članak 6.

Obrazac iskaznice iz članka 5. ovog pravilnika ima oblik pravokutnika
izrađen od punijeg papira zelene boje i zaštićen omotom od prozirne mase
dimenzije 105x70 mm.

Prednja strana iskaznice iz članka 5. ovoga pravilnika sadrži:

- na gornjoj lijevoj strani je prazan prostor za fotografiju lovočuvara
dimenzija 32x28 mm, a na desnoj strani naziv županije, lovišta i lovozakupnika
i njegov amblem ako ga ima;

- u sredini ispisano je: ISKAZNICA LOVOČUVARA;

- u donjem dijelu prednje strane je prazan prostor za podatke o lovočuvaru
i to: JMBG, ime, prezime, mjesto stanovanja, godina rođenja, lovoovlaštenik
koji ju je izdao, datum izdavanja i rok valjanosti, koji ne može biti dulji
od lovozakupnog razdoblja za lovište koje čuva, te potpis i pečat lovoovlaštenika
koji ju je izdao.

Na stražnjoj strani iskaznice otisnute su ovlasti iz članka 57. stavka
1. Zakona o lovu.

Iskaznica se izdaje prema obrascu koji je otiskan uz ovaj pravilnik
i njegov je sastavni dio.

Članak 7.

Iskaznicu iz članka 5. ovoga pravilnika tiskaju Hrvatski lovački savez
(u daljnjem tekstu: Savez) i ostale pravne i fizičke osobe uz odobrenje
Ministarstva poljoprivrede i šumarstva.

Članak 8.

Značka lovočuvara je tradicionalna povijesna značka s istaknutom oznakom
državnosti Republike Hrvatske, a izdaje je Savez uz suglasnost ministra
poljoprivrede i šumarstva.

Članak 9.

O izdanim iskaznicama i značkama čuvara lovišta, ovlaštenik prava lova
i Savez vode evidenciju.

Evidencija iz stavka 1. ovoga članka sadrži ime i prezime te adresu
lovočuvara, naziv lovišta u kojem obavlja dužnost, podatke o ovlašteniku
prava lova, datumu izdavanja i rok valjanosti, datumu vraćanja iskaznice
i značke te potpis lovočuvara i odgovorne osobe.

Nakon isteka roka valjanosti ili nakon prestanka obavljanja dužnosti,
lovočuvar je dužan vratiti iskaznicu i značku u roku od 30 dana.

Lovočuvar koji izgubi iskaznicu ili značku ili na drugi način ostane
bez njih, obvezan je o tome obavijestiti ovlaštenika prava lova koji ih
je izdao.

Nova iskaznica izdat će se lovočuvaru nakon što se u "Narodnim novinama"
oglasi da stara više ne vrijedi.

III. PRIJELAZNE I ZAVRŠNE ODREDBE

Članak 10.

Ovlaštenici prava lova dužni su uskladiti svoje poslovanje u pogledu
lovočuvarske službe, u roku od šest mjeseci od dana stupanja na snagu ovoga
pravilnika.

Zatečeni i novozaposleni lovočuvari koji nisu osposobljeni za lovočuvara
mogu taj posao obavljati uz uvjet iz članka 110. Zakona o lovu.

Članak 11.

Danom primjene ovog pravilnika prestaje važiti Pravilnik o pravima i
dužnostima čuvara lovišta ("Narodne novine", broj 4/77.).

Članak 12.

Ovaj pravilnik stupa na snagu osmog dana od dana objave u "Narodnim
novinama".

Klasa: 011-02/96-01/62

Urbroj: 525-01-96-1

Zagreb, 8. svibnja 1996.

Ministar

**Matej Janković,** v. r.

![](dodatni/364865.gif)

Pravilnik, NN 48/1996-942